User:SOCAR Methanol/sandbox

Qaradağ rayonu, Salyan şosesi 25-ci km ünvanında yerləşən metanol zavodunun tikintisinə 2008-ci ildə “Azərbaycan Metanol Kompani” QSC tərəfindən başlanılmış və 2013-cü ildə Zavodun inşası tamamlanaraq metanol istehsalına başlanılmışdır. Zavod istehsala verildiyi tarixdə Azərbayanda qaz-kimya sahəsində çalışan ilk istehsal obyektinə çevrilmişdir. Metanol zavodunun tikintisi zamanı ərazinin seçilməsi və yerli şəraitə uyğunlaşdırılmış əlaqələndirmə sənədlərinin tərtib edilməsi üçün Bakı Şəhəri İcra Hakimiyyətindən (Bakı Şəhəri İcra Hakimiyyətinin 01 oktyabr 2007-ci il tarixli sərəncamı), Azərbaycan Respublikası Səhiyyə Nazirliyi Respublika Gigiyena və Epidemiologiya Mərkəzindən, Azərbaycan Respublikası Fövqəladə Hallar Nazirliyi Dövlət Yanğın Nəzarəti xidmətindən, Azərbaycan Respublikası Ekologiya Və Təbii Sərvətlər Nazirliyi ekspertiza idarəsindən, “Azərsu” QSC və “Azəriqaznəqli” İB-dən razılaşmalar alınmış və 20 hektar torpaq sahəsinin ayrılmasına dair 13 fevral 2008-ci il tarixli, 12186 saylı “İnşaat Pasportu” Bakı Şəhəri Memarlıq və Şəhərsalma Baş idarəsi tərəfindən təsdiq edilmişdir. Zavodunun tikintisi üçün tələb olunan avadanlıqlar və tikinti-quraşdırma işləri “Azərbaycan Beynəlxalq Bankı” ASC-dən cəlb edilmiş vəsaitlər hesabına həyata keçirilmiş və Şirkətin “Azərbaycan Beynəlxalq Bankı” ASC qarşısında böyük məbləğdə  kredit öhdəliyi yaranmışdır. Azərbaycan Respublikası Prezidentinin 15 iyul 2015-ci il tarixli Fərmanın tələblərinə uyğun olaraq Şirkətin “Azərbaycan Beynəlxalq Bankı” ASC qarşısında olan kredit öhdəlikləri “Azərbaycan Beynəlxalq Bankı” ASC ilə “Aqrarkredit” QSC arasında imzalanmış 03.12.2015 il tarixli 95 saylı təhvil-təslim Aktına əsasən “Azərbaycan Beynəlxalq Bankı” ASC-dən “Aqrarkredit” QSC-yə ötürülmüşdür.

Hal-hazırda “Aqrarkredit” QSC-nin mülkiyyətində olan Qaradağ rayonu ərazisində yerləşən metanol zavodunun idarəçiliyi 15 noyabr 2016-cı il tarixli “Əmlakın əvəzsiz müvəqqəti istifadəyə verilməsinə dair” razılaşmaya əsasən “SOCAR Methanol” MMC-yə verilmişdir.

Azərbaycan Respublikasının Nazirlər Kabinetinin 29 dekabr 2015-ci il tarixli 514s nömrəli və 11 yanvar 2017-ci il tarixli 4s nömrəli Sərəncamlarının icra edilməsi məqsədilə, zavodun “Aqrarkredit” QSC tərəfindən SOCAR-a satılması nəzərdə tutulmuşdur.

Zavodun illik istehsal gücü maksimum 650-700 min ton təşkil edir. Bu günədək məhsulun ixrac edildiyi ölkələr: Türkiyə, Rumıniya, Sloveniya, Niderland Krallığı, Belçika, İsrail, Braziliya, Ukrayna, Misir, Yunanıstan, İspaniya, Fransa.